Marthinius Skøien

Marthinius Skøien (født 1849 i Christiania, død 3. mars 1916 i Vestre Aker) var en norsk fotograf. 

Skøien var sønn av møller på Nedre Foss mølle, Anders Johannesen Skøien fra Jevnaker, og vokste opp der som nummer tre av syv søsken. Han er i tidlige år omtalt som Marthinius Andersen. Han bodde etter hvert på skiftende adresser og var også ofte i Lofthus i Hardanger. I 1896 køpte han en eiendom ved Adamstuen i Ullevålsveien og kalte stedet for «Skøienlund». På Skøienlund bygde han et stort atelier og her utførte han alt fremkallingsarbeidet selv. Skøien fikk premier på utstillinger i inn- og utland. Han fotograferte en serie landskapsbilder på minst 234 motiver som ble solgt gjennom bokhandlerne og var beregnet på turister. Skøien var den første som anla et lystrykkeri i Norge. Han må ha fotografert vekselsvis i Christiania og Lofthus, det finnes daterte bilder fra Lofthus fra 1883. Han overtok også B. Schrøders plater fra Lofthus. I 1971 ble platene reddet av Josef Lutro, som fant dem hos den skomakeren Skøien hadde losjert hos og fikk dem plassert i Hardanger Folkemuseum i Utne. Den yngste datteren, Joron Margaretha ble boende på Adamstuen som gift. Hun tok hånd om alt Skøiens utstyr og alle glassplatene. I 1955 ga hun platene til Riksantikvaren og selve fotoutstyret til Norsk Folkemuseum. Marthinius Skøien er også representert i billedsamlingen ved Norsk Maritimt Museum og Nasjonalbiblioteket.      

 Referanser 

 Litteratur 
 Bonge, Susanne: Eldre norske fotografer, 1980   
 Erlandsen, Roger: «Pas nu paa! Nu tar jeg fra hullet!», 2000, ISBN 82-91780-02-1
 Hamre, Trond B.: Landskapsfotograf Marthinius Skøien, Årbok for Valdres, 1986   
 Larsen, Peter og Sigrid Lien: Norsk fotohistorie, 2007
 Meyer, Robert: Den glemte tradisjonen. Utstillingskatalog, Oslo Kunstforening, 1989 

 Eksterne lenker 




Kategori:Norske fotografer
Kategori:Personer fra Oslo kommune